**I N D O K O L ÁS**

**Martfű Város Önkormányzata Képviselő-testületének …../2013.(……) önkormányzati rendeletéhez**

Az államháztartásról szóló 2011. évi CXCV. törvény (továbbiakban: Áht.) 71. § (1) bekezdése rendelkezik arról, hogy milyen esetben kell önkormányzati biztost kirendelni.

*„71. § (1) Ha a helyi önkormányzat által irányított költségvetési szerv harminc napon túli, lejárt esedékességű elismert tartozásállományának mértéke két egymást követő hónapban eléri az éves eredeti kiadási előirányzatának 10 %-át vagy a százötven millió forintot, az irányító szerv a költségvetési szervhez önkormányzati biztost jelöl ki. Önkormányzati rendelet önkormányzati biztos kirendelését az e bekezdésben meghatározottaknál kisebb mérték, rövidebb időtartam, lejárat estén is kötelezővé teheti.”*

Az önkormányzati biztos hatáskörét az államháztartásról szóló törvény végrehajtásáról szóló 368/2011.(XII.31.) Korm. rendelet (továbbiakban: Vhr.) 119. §-a tartalmazza az önkormányzati biztos kirendelésének eljárási szabályait.

*„119. § (1) Az önkormányzati biztos kirendelését a polgármester kezdeményezi. Ha a polgármester a kötelezettségének nem tesz eleget, az önkormányzati biztos kirendelését indítványozhatja*

*a) a képviselő-testület pénzügyi bizottsága,*

*b) a jegyző a polgármesteren keresztül,*

*c) a képviselő-testület által megbízott könyvvizsgáló, vagy*

*d) a költségvetési szerv vezetője.*

*(2) Önkormányzati biztosi feladatokkal a 116. § (3) bekezdése szerinti feltételeknek megfelelő természetes személyt, jogi személyiséggel rendelkező gazdasági társaságot lehet megbízni.*

*(3) Az önkormányzati biztost a jelölhető személyek, szervezetek közül a képviselő-testület döntése alapján a polgármester bízza meg, és ennek tényét a helyben szokásos módon teszi közzé.*

*(4) A képviselő-testület (3) bekezdés szerinti jogát a pénzügyi bizottságra átruházhatja.*

*(5) Az önkormányzati biztosra, továbbá azon költségvetési szervre, amelyhez önkormányzati biztost rendeltek ki a 116. § (6) bekezdésében, a 117. és a 118. §-ban foglalt rendelkezéseket kell alkalmazni azzal, hogy az államháztartásért felelős miniszter és az eseti bizottság hatáskörébe jogköreit a képviselő-testület gyakorolja, és az önkormányzati biztos kirendelésével összefüggő valamennyi kiadás – a költségvetési szervet terhelő, az önkormányzati biztos kezdeményezésére felbontott, megszüntetett, módosított szerződésekkel összefüggésben keletkező kiadásokat kivéve – a kirendelő helyi önkormányzatot terheli.”*

A Vhr. az önkormányzati biztos kirendelésének szabályait teljes körűen tartalmazza, így az önkormányzati rendeletben a kirendeléssel kapcsolatban eljárási szabályokat nem lehet megállapítani.

Az Áht. és a Vhr. rendelkezései alapján az önkormányzat rendeletével az alábbi kérdéseket szabályozhatja:

1. Előírhatja önkormányzati biztos kirendelését az Áht-ben foglalt kisebb mérték, rövidebb időtartam, illetve lejárat esetén is.

2. Az önkormányzati biztos kiválasztására vonatkozó döntés jogát a Pénzügyi, Ügyrendi és Városfejlesztési Bizottságra átruházhatja.

Amennyiben a Képviselő-testület nem kíván az Áht. szabályozásánál szigorúbb szabályokat alkot, akkor szükségtelen e tárgykörben a rendeleti szabályozás.

Tekintettel az önkormányzat irányítása alatt álló költségvetési szervek kiadási előirányzatainak összegére, nem indokolt az Áht-ban foglaltaknál kisebb mértékben meghatározni a tartozásállomány összegét, illetve nem szükséges a rövidebb időtartam megállapítása sem, valamint az önkormányzati biztos kiválasztására vonatkozó döntés jogának átruházása sem indokolt.

Fentiek alapján a jelenleg hatályos, elavult szabályozást tartalmazó rendeletet célszerű hatályon kívül helyezni.